google/wiki40b huggingface dataset:
Orkanen Irene (2011)

Puerto Rico

Mandag 22. august medførte kraftig regnvær omfattende skade på veier i Puerto Rico, mens vind av orkan styrke veltet flere trær og strømmaster, noe som medførte strømbrudd for mer enn 1 million boliger. Regn førte at flere elver gikk over sine bredder, noe som medførte skader på blant annet store mengder bananavlinger. En person omkom da kjøretøyet hennes ble tatt av en elv.

Den dominikanske republikk

Omtrent 11 000 mennesker ble evakuert i Den dominikanske republikk.
Til tross for at Irene passerte et godt stykke unna kysten, medførte det ekstreme regnet som fulgte omfattende skader. Elver gikk over sine bredder og medførte omfattende skader på boliger og veier. Mettet jordsmonn utløste i tillegg jordskred. Sterk vind i Nord-Cibao førte til velting av flere trær og strømmaster. I San Cristóbal kollapset en bro på grunn av vannmassene, og minst to personer druknet i området. En person druknet i Cambita Garabitos og seks personer er meldt savnet.

Haiti

I nordøstlige Haiti førte sterk nedbør til jordskred, som ødela flere veistrekninger. Totalt sett var effektene av orkanen mindre alvorlig enn først fryktet. To mennesker mistet imidlertid livet etter å ha blitt tatt av overflømmede elver, og fire andre fikk skader.

Bahamas

Torsdag 25. august passerte stormsenteret (syklonens øye) rett over Bahamas. Vindstyrken på opp mot 225 km/h ble målt, og det falt opp til 330 mm regn.  Dusinvis av hjem på Acklins ble totalødelagt. På Crooked Island ble det rapportert at taket blåste av en skole, og en kirke kollapset. Til tross for store materielle skader har det ikke blitt rapportert om omkomne.

USA

Lørdag 27. august traff Irene amerikansk landjord da den nådde Cape Lookout øst i delstaten Nord-Carolina ifølge USAs nasjonale orkansenter i Miami. Orkanen hadde da en vindstyrke på 140 kilometer i timen og ble kategorisert som en kategori 1-orkan. 
I forkant var det gjort omfattende forberedelser, og over to millioner mennesker var blitt  evakuert i utsatte områder.
En skade på en transformator ved et atomkraftanlegg i Calvert Cliffs, Maryland lørdag kveld førte til at anlegget ble stanset, men nedstengingen foregikk uten problemer. Orkanen medførte også andre skader på strømnettet, og totalt mistet 7,4 millionr bygninger strømmen. Mandag 29. august kl. 13 EDT var nær 5.1 millioner bygninger fortsatt uten strøm. 
Klokka 12 søndag nådde Irene New Jersey, den tettest befolkede delstaten i USA med en vindstyrke på 120 km/t. I ett-tiden nådde Irene New York, og hadde da vindhastigheter på rundt 100 km/t og var dermed nedgradert fra orkan til storm.
Orkanen gjorde alt i alt mindre skade enn første fryktet. Likevel var flomskadene som fulgte omfattende. Minst 45 mennesker mistet livet, mange fra trær som blåste ned, og de materielle skadene er beregnet til 7 milliarder USD.

Canada

Sterk vind på opptil 95 km/t og kraftig regn førte til at 250 000  bygninger mistet strømmen. En person mistet livet da en vei raste ut i Yamaska-elven nordøst i Montréal.
Hanne Tømta

Biografi

Hanne Tømta vokste opp på Ulsrud i Oslo. Hun har helt siden hun begynte på skolen ønsket å bli skuespiller. Da hun gikk på Romerike Folkehøgskole fikk hun interessen for regi etter et regioppdrag ved skolen. 
I 1991 reiste hun til St. Petersburg for å gjennomføre språkstudier ved universitetet. I 1992 ble hun diplomstudent ved  Instruktørlinjen på St. Petersburg Statlige Teater. Under studiet, som varte frem til 1998, fikk hun bred erfaring med flere teateroppsetninger, blant annet Hamlet, Et drømmespill og Fruen fra havet. Det var bare hun og tre andre som fullførte den høyeste regiutdannelsen.
  Etter endt studieutdanning reiste hun tilbake til Norge og var omreisende instruktør. 
Hun hadde stor suksess med komedien Kvinner på randen frir igjen 2001, som ble sett av 55 000 bergensere. Hun har også blant annet satt opp Heksene ved Hålogaland Teater. Da hun begynte som teatersjef ved Rogaland teater i 2005 var det blant annet etter et sterkt ønske fra de ansatte. Som teatersjef ved Rogaland Teater har hun hatt flere suksessoppsetninger.
I 2015 vant hun Heddaprisen for beste regi for for «Tre søstre» av Anton Tsjekhov, Nationaltheatret.
Sclerophaedon

Utseende

Små (de europeiske artene 3 - 5,5 millimeter), bredt ovale, hvelvede, blanke, mørke bladbiller med noe grønnlig metallisk glans. Antennene er tynne, vel halvparten så lange som kroppen. Pronotum er rundet, ved roten så bredt som dekkvingenes rot. De hvelvede dekkvingene har fine punktrader.

Levevis

Artene lever på ulike urter fra flere ulike plantefamilier.

Utbredelse

Slekten er utbredt i Palearktis.
Sikringsstyrken

Sikringsstyrken var den danske hærens ekstraordinære styrke under 1. verdenskrig. Etter Hærloven fra 1909 kunne det etableres en sikringsstyrke som et alternativ til mobilisering. Sikringsstyrken ble innkalt august 1914. På det tidspunktet nådde hærens samlede styrke 58 000 mann. Majoriteten av disse var stasjonert på Sjælland ved Københavns befestning. Styrken ble gradvis redusert fra 1915 og totalt opphevet i 1919.
Christine

Etymologi

Christine er en opprinnelig fransk form av kvinnenavnet Christina, som er avledet av Kristian. Betydningen er «den kristne».
Christeen, Kristeen og Krystine er engelske varianter av navnet. Christin er en tysk og nordisk kortform av navnet. Kristine er en tysk og nordisk form av navnet, med kortformen Kristin.
Hesselvad steinkiste

Hesselvad steinkiste er en steinkiste fra bronsealderen som ligger ved Hesselvad bro. Da man i 1990-årne skulle bygge ny motorvei til Esbjerg mellom Kolding og Esbjerg, ble en del gravhauger undersøkt av arkeologer. Blant andre ble gravhaugen Bredhøj syd for Lejrskov sogn undersøkt. En godt bevarte steinkiste, en form for likkiste, ble funnet i gravhaugen.
Kisten ble målt og flyttet til Hesselvad bro. I forbindelse med flytting av steinkisten holdt Bent Bechmann, tidligere borgmester i Lunderskov kommune, en tale ved flyttingen til den nye plassen. Steinkisten er antatt brukt ved en begravelse midt i bronsealderen, for cirka 3 400 år siden.
Steinkisten består av ti steiner, hvor fem stener er brukt som lokk. Da den ble utgravd inneholdt kisten en sag og noen brukne bronsebeslag fra det en tror kommer fra en foldestol. Treverket er forlengst råtnet bort.
VM i friidrett innendørs 2001

VM i friidrett innendørs 2001 ble arrangert i Lisboa i Portugal mellom 9. og 11. mars.
Kreolisering

Kreolisering er et begrep innen lingvistikk og sosialantropologien for å beskrive blandingskultur. Begrepet er opprinnelig lånt fra lingvistikken. I lingvistikk refererer begrepet hvordan et blandingsspråk utviklet for å kommunisere på tvers av språkgrenser gradvis blir gjort til et normalspråk.
Begrepet ble innført i antropologien av den nederlandske kulturforskeren Rob Kroes. Istedenfor å se innføring av "fremmed" kultur (f.eks amerikansk populærkultur) som en invasjon der én kultur overmanner og erobrer en annen, så Kroes det som en prosess der impulser smelter sammen og nye blandingsuttrykk oppstår. Fra et kreoliseringsperspektiv oppstår helt ny kultur som et resultat av at flere kulturer blandes.
Beslektede uttrykk er cross-over, og hybrid-kultur.
Trover

Trover er fiskestenger beregnet for bruk i båt til dorging. Trovene egner seg i en tradisjonell færing som roes; den som fisker sitter på en tofte med en trove ut fra båten på hver side og hvilende over hvert lår. Når fisken biter vippes troven opp, snøret følger med og fisken er i båten. Metoden brukes spesielt til småseifiske, etter fisk som går i overflaten etter rauåte om sommeren.
Gori

Plassering og klima

Gori ligger 76 kilometer vest for hovedstaden Tbilisi, ved elvene Mtkvari og Store Liakhvi. Byen ligger 588 moh. og klimaet varierer fra moderat varmt steppeklima til moderat fuktig.. Somrene er vanligvis varme. Den årlige gjennomsnittstemperaturen er 10,9 °C, laveste gjennomsnittstemperatur er i januar med −1,2 °C, og varmest i august med 22,5. Mest nedbør faller i mai med gjennomsnittlig 76 mm, og minst i august med 34 mm og januar med 30 mm.

Historie

Byen ble grunnlagt av en av landets konger,  David byggmesteren (1089–1125). Byen ble nærmest ødelagt av et jordskjelv i 1920.
I august 2008 ble byen utsatt for hard bombing og ble okkupert av de russiske styrkene under Krigen i Sør-Ossetia 2008 i forbindelse med konflikten om Sør-Ossetia mellom Russland og Georgia. De fleste av byens innbyggere flyktet.

Stalin

Gori er fødebyen til den sovjetiske diktator Josef Stalin, hvor han ble født i 1878. Byen har et Stalin-museum, og hadde fram til juni 2010 noe så sjeldent som en statue av Stalin på plassen utenfor rådhuset. 
Denne var et av de få minnesmerkene etter Stalin som overlevde Nikita Khrusjtsjovs avstaliniseringprogram. Statuen var en kilde til strid etter at Georgia ble uavhengig på 1990-tallet, men de nye myndighetene lot statuen få stå. 
Statuen ble fjernet fra plassen utenfor rådhuset og flyttet til museet 25. juni 2010.
Pentoo

Pentoo er en Live CD/Live USB Linux-distribusjon som er basert på Gentoo Linux. Den er tilgjengelig for arkitektuene x86-32 og x86-64.
Første versjon ble lansert 22. juni 2005. Siste versjon er 2012.0 fra 30. juli 2015.
Ringveiene i Oslo

Veinettet i Oslo er utbygget med tre ringveier for å avlaste sentrumsgatene for gjennomgangstrafikk: Ring 1, Ring 2 og Ring 3 (Store Ringvei). I tillegg går E18 i tunnel under bykjernen, mens E6 går nord–sør igjennom flere av de østlige bydelene. Disse veiene blir på ulike måter derfor koblet til ringveiene på deres endepunkter, for eksempel starter alle ringveiene i vest ved å gå nordover fra E18 og ender på E6.

Historie

Ringveiene er beskrevet som løsningen på et økende antall biler allerede i Harald Hals' generalplan for Stor-Oslo fra 1929 (Byarkivet 2007). Hals så tidlig utfordringen et økende antall biler ville medføre, og var opptatt av å legge til rette for veksten. Løsningen var et ringveisystem med en ring for indre og en for ytre by. Både Kirkeveiringen (den senere Ring 2) og Store Ringvei var langt på vei fullført mot slutten av 1950-årene. Senere er likevel Store Ringvei utvidet en rekke ganger, ikke minst med store trafikkmaskiner ved bl.a. Sinsen og Smestad. Ringveisystemet ble først fullført med Ring 1, 2 og 3 som en del av Oslopakke 1. Av ringveiene var Store Ringvei den første som gikk rundt bykjernen.

Ytre Ringvei

En ytre ringvei ble også påbegynt, men ble ikke fullført. Den går mellom Skullerud og Alnabru sørøst og øst i Oslo. Reguleringsplan for videre forlengelse over Alnabru-terminalen og frem til krysset mellom Brobekkveien og Østre Aker vei ble vedtatt i 1967, men denne ble aldri gjennomført.

Passeringer utenfor kommunen

Ring 3 ble laget for å lede biltrafikken rundt bykjernen, men utnyttes til full kapasitet i rushtidene. Derfor er flere ringveiprosjekter (av og til kalt «Ring 4», «Ring 5» eller «Ytre ytre ringvei») blitt foreslått, men aldri vedtatt politisk. Derimot finnes stamveiprosjekter som kan kalles deler av ringveier. Også på disse veiene er startpunktet E18 (eller E16 nord for E18) i vest, og E6 møtes/krysses i øst.

Nordlig passering

E16 går Hønefoss – Kongsvinger, nord for Oslo, over Gardermoen. Deler av denne veien anses som en slags ringvei, selv om den ligger flere mil nord for Oslo. Denne vei var omnummerert fra Riksvei 35 og Riksvei 2 til Europavei 16.
Vegvesenet uttaler selv: «Rv. 2, som er den tredje viktigste mellomriksvegen for godstrafikk, vil sammen med den nybygde rv. 35 være en viktig tverrforbindelse mellom vegruter i dalførene Hallingdal, Valdres, Gudbrandsdalen og Østerdalen. Dette blir en "ring 4" nord for hovedstaden.»
Orientale (tidligere provins)

Orientale (tidligere Haut-Zaire og Øvre Kongo) var en provins nordøst i Den demokratiske republikken Kongo. Nabostatene er Uganda, Sudan og Den sentralafrikanske republikk. Hovedstaden var Kisangani. Provinsen hadde et areal på 503 239 kvadratkilometer, og befolkningen var på ca. 6,5 millioner (2005). Mer enn 50% av provinsens areal bestod av regnskog.
Clear

Clear Island eller på irsk: Oileán Chléire, også kjent som Cape Clear er en øy på sørvestkysten av øya Irland. Den ligger i grevskapet Cork i Irland. Øya er det sørligste området i Irland med fast bosetning, og har en befolkning på 125. Det er hovedsakelig irsk gælisk som er talespråket på øya, og den regnes som et av Gaeltacht områdene.
Øya er delt i en vestlig og en østlig halvdel av et eid. Det er havner nord og sør på øya. Fra havnen på nordsiden er det fergeforbindelser til Schull og Baltimore på fastlandet. Sørhavnen er et populær for fritidsbåter.
Øya er kjent som fødestedet til en av Irlands tolv apostler, Kieran av Saighir, og for sitt rike fugleliv med teist, lomvi, storskarv og stormsvaler. I havet rundt øya finnes foruten fisk også sel, brugde og delfin.
Det er også et fyr og et fugleobservatorium på øya.
Helleveiens bakeri og konditori

Helleveiens bakeri og konditori var Bergens første elektriske bakeri med adresse i Helleveien, Ytre Sandviken. Det ble etablert av Arthur Eugen Størksen i 1934. Selskapet hadde produksjonslokaler med en bakeriavdeling og en konditoriavdeling i underetasjen med tilhørende utsalgssted/butikklokale på gateplan i Helleveien 30k (senere Jægerbakken 35). Det var også en filial i Helleveien 97. Selskapet ble overtatt og videreført av Arne Størksen, tidlig i 1970-årene. Selskapet ble avviklet i 1996.
Whopper

Whopper var et norsk rockeband med røtter fra Ålesund og Bergen. Bandet ble stiftet av Anders Bortne i 1996 og var aktive til rundt 2003.
Bandet debuterte med EP-en A Girl Who Loved a Boy i 1997 og følgte opp med debutalbumet Let's Make Sounds i 1999. For sitt andre album, Takes & Mistakes, ble de nominert til Spellemannprisen 2001 i klassen rock.
Atsumi kraftverk

Atsumi kraftverk er et varmekraftverk i Japan. Installert produksjonseffekt er 1 900 MW. Brenselkilden er råolje.
Micronoemia

Utseende

Middelsstore, slanke, mørkt brunlige trebukker, dekkvingene kan ha lyse tegninger. Antennene er tynne og betydelig lengre enn kroppen. Pronotum er rundet uten pogger på kantene. Dekkvingene er jevnbrede til tydelig avsmalnende bakover, beina middels lange med litt fortykkede lår.

Levevis

Som andre trebukker lever larvene av de fleste artene i død ved. De voksne billene er oftest nattaktive.

Utbredelse

Slekten er endemisk for Seychellene.
Kroksjø

En kroksjø eller meandersjø er en U-formet innsjø som dannes når en sving i ei elv blir skilt fra hovedleiet til elva. Innsjøtypen har fått navnet fordi den ser ut som en krok sett fra lufta. I Australia blir en kroksjø kalt en billabong.
Når ei elv renner over ei slette, ofte den nedre delen av elva før den munner ut i havet eller en innsjø, danner den ofte et elveløp med store svinger kalt meandere. Disse dannes ved at det samler seg opp avleiringer i innersvingen av elva, mens den graver seg dypere inn i yttersvingen. Dette kan føre til at elva bryter gjennom yttersvingen og danner et nytt elveløp, mens den gamle svingen blir værende igjen som en kroksjø.
Kroksjøer kan være knyttet til elva gjennom et smalt tilløp i den ene enden (eksempler på slike kroksjøer er Strandsjø i Åsnes kommune, Synneren og Juveren i Ringerike kommune og Finna i Lom kommune), men de kan også tettes helt til i begge ender (som for eksempel Lamyra i Ringerike).
Warwick

Historie

Ifølge tradisjonen ble Warwick grunnlagt i 914 da Ethelfleda, søsteren til kong Edvard den eldre, anla forsvarsverker mot danskene der. I 1016 invaderte danskene Mercia og brente ned det meste av Warwick, inkludert et nonnekloster som stod der St. Nicholas' kirke står i dag.
På grunn av festningsverkene ble Warwick raskt et viktig administrativt senter for Mercia. I det 11. århundre ble England delt inn i administrative områder, shires, og det området som ble styrt fra Warwick fikk navnet Warwickshire. Da Domesday Book ble skrevet ned i 1086 var byen betegnet som en royal borough.
Senere i middelalderen ble Warwick kontrollert av jarlen av Warwick, og fikk en bymur. Av denne er det bare vest- og østporten som er bevart. På tross av at stedet var et administrasjonssenter og hadde bymur var det først i 1545 at Warwick fikk bystatus.
Under den engelske borgerkrigen kontrollerte parlamentarianerne byen. Sir Edward Payto ledet garnisonen der under en to uker land beleiring, og klarte å beholde kontroll over byen. Senere oversikter viser at det 1644 til 1646 var en garnison på omkring 350 mann der, under oberst Purefoy og major John Bridges.
I 1694 ble store deler av byen ødelagt av brann, og det er på grunn av dette at man finner et stort antall bygninger fra siste del av det 17. og første del av det 18. århundre. Brannen ødela også det meste av den store sognekirken St. Mary, men både koret og Beauchamp-kapellet overlevde. Sistnevnte har navn etter Richard de Beauchamp, 13. jarl av Warwick, som er gravlagt der.

Kommunikasjon

Warwick ligger nær M40 og hovedveien A46. Byen har også gode jernbaneforbindelser, med direkte linjer til London, Birmingham og Stratford-upon-Avon med Chiltern Railways og Central Trains fra Warwick stasjon og Warwick Parkway stasjon.
Grand Union-kanalen renner gjennom byen.

Kultur

J.R.R. Tolkien ser ut til å ha blitt påvirket av Warwick og dens rolle innen kongedømmet Mercia. Han kjente byen godt, og giftet seg der. Lynn Forest-Hill presenterte i Times Literary Supplement overbevisende argumenter for at to viktige steder hans bøker var basert på Warwick: Edoras på den eldre, angelsaksiske byen og Minas Tirith på den normanniske byen med slottet. Det er også aspekter i handlingsgangen i Ringenes herre som har paralleller i romansen Guy of Warwick.
Det historiske sentrum i byen har vært bakgrunn i en rekke TV-serier, som Dangerfield, Pride and Prejudice, Tom Jones (TV-serie) og Moll Flanders.
HMS «Arethusa» (1934)

Mulig norsk overtagelse

I 1946 ble det planlagt anskaffet en krysser for den norske Marinen. Forslaget om en krysser ble fremsatt i treårsplanen for gjenreisning av forsvaret i Norge, framlagt av Forsvarsdepartementet i september 1946. HMS «Arethusa» ble i forbindelse med denne planen vurdert anskaffet til Norge.
Sjøforsvaret skulle, ifølge denne planen, være havgående, og ha evne til å møte en fiende offensivt ute i åpent hav. Samtidig skulle de aller fleste, tidligere norske og de av den tyske invasjonsstyrken nybyggede, kystfort være i beredskap, og kunne bemannes på kort varsel. Kystfortene skulle ha hovedansvaret for det nære kystforsvar (skjærgårds- og innløpsforsvar), mens Marinen skulle søke å holde fienden unna kysten.
Ifølge planen skulle Marinen bestå av én krysser, fem større jagere, åtte mindre jagere, tre korvetter, 5 ubåter, 10 motortorpedobåter og et antall mindre fartøyer til kystforsvar. 
Krysseren Arethusa ble aldri anskaffet, Stortinget gikk i mot bevilgninger til denne overtagelsen.
L'appel du vide

L'appel du vide, på norsk kalt «tomrommets kall», er et fransk uttrykk brukt innen filosofi til å beskrive en plutselig tiltrekning mot en umiddelbar farlig eller ulogisk handling, slik som å hoppe fra toppen av en bygning eller overbord fra et skip.
Narsarsuaq

Narsarsuaq (grønlandsk for Den store sletten) er den yngste bygda i Narsaq kommune, syd på Grønland. Den ble etablert i 1941, og er mest kjent for sin flyplass, Narsarsuaq Airport.

Historie

Narsarsuaq var den viktigste byen på Grønland på Eirik Raudes tid. Han etablerte gården Brattahlíð like ved (Qassiarsuk), men denne bosettingen døde ut på slutten av middelalderen.  
I 1941 etablerte USA en lufthavn i Narsarsuaq, under navnet Bluie West One, kun 9 km fra innlandsisen. 1941 angir dermed også året byen ble etablert – den ble etablert i tilknytning til lufthavnen. Lufthavnen ble brukt som mellomlandingsplass for fly som skulle fra fabrikkene i Nord-Amerika til kamper i andre verdenskrig i Europa. BW1 ble nedlagt i 1958, men gjenåpnet i 1959 da passasjerskipet MS «Hans Hedtoft» gikk ned utenfor Kapp Farvel, for å fungere som utgangspunkt for letearbeid på sydkysten. Fra 1960-tallet har flyplassen også blitt tatt i bruk til sivil trafikk.

Narsarsuaq i dag

I dag er det en blomstrende turistindustri i og rundt Narsarsuaq. Området har et stort utvalg av dyreliv, edelstener, isbreer, og rester fra vikingtiden, som replikaen av Tjodhildkirken. Byens skole heter Atuarfik Napaartoq, og er bygd i 2001.
Idrettsklubben Tjalve

Idrettsklubben Tjalve er en norsk idrettsklubb fra Oslo, med hovedfokus på friidrett.

Historie

Tjalve er den eldste friidrettsklubben i Norge. IK Tjalve ble stiftet 27. desember 1890 av tre unge menn, Gustav S. Thorp, Oscar F. Fredriksen og Asbjørn Bjerke. De tre var utbrytere fra Kristiania Sportsforening. Om kvelden tredje juledag møttes de i den nye «bodega i Prinsens gade», hvor de markerte dannelsen av den nye klubben med «et glass vin og et haandtrykk».
Klubbens første formann var den kjente idrettsentusiasten, idrettsmannen og idrettsentreprenøren, premierløytnant Henrik Angell. Han hadde en spesiell forkjærlighet for friidrett, som den gang var i sin spede begynnelse i Norge. Klubben skulle som den første i Norge «uddanne sine medlemmer i fodsport». Dette målet skulle fremmes gjennom stadige øvelser under ledelse av en trener, gjennom kappgang og utflukter i skog og mark og gjennom konkurranser.
Det var Tjalves styre som i 1896 tok initiativ til dannelsen av det som i dag er Norges Friidrettsforbund. Tjalves Petter Bredo Brodersen var Norsk Skøiteforbunds tredje formann i perioden 1895–1896.

Navnet

Navnet Tjalve kommer fra norrøn mytologi. Tjalve var Tors følgesvenn, og hadde den egenskap at han kunne løpe raskere enn sin egen skygge.

Klubbens ledelse

Klubbens daglige leder er Svein G. Lilleberg. Fra 2011 er John Ertzgaard ansatt som idrettslig leder i klubben.

Utøvere

Sentrale utøvere i Tjalve opp i gjennom tidene er blant annet Martinus Lørdahl, Audun Boysen, Bjørn Vade, Ulf Bertil Lund, Hallgeir Brenden, Willy Rasmussen, Carl-Fredrik Bunæs, Einar Førde, Helge Pharo, Harald Lorentzen, Reidar Lorentzen, Arne Kvalheim, Knut Kvalheim, Steinar Hoen, Leif Roar Falkum, Stein Johnson, Terje Haugland, Bo Breigan, Richard Olsen, John Ertzgaard, Atle McAdam, Gjøran Sørli, Benjamin Jensen, Bård Kvalheim, Susanne Wigene, Ingvill Måkestad Bovim, Hanne Lyngstad, Grete Etholm, Eivind Henriksen, Margrethe Renstrøm, Mona Holm Solberg, Gaute Myklebust, Inger Anne Frøysedal og Øyunn Grindem Mogstad.
Kina-tatarer

Kina-tatarene (forenklet kinesisk: 塔塔尔族; tradisjonell kinesisk: 塔塔爾族; pinyin: Tǎtǎ'ěrzú; tatarsk: Кытай татарлары) er en av de 56 offisielt anerkjente etniske grupper i Folkerepublikken Kina.
De nedstammer fra volgatatarske håndverkere som slo seg ned for det meste i Xinjiang.
Antallet er (år 2000) på rundt 5000, og de fleste bor i Aletai, Changji, Yili, Ürümqi og Tacheng i Xinjiang. 
Kinas tatarer taler en arkaisk variant av det tatarske språk, fritt for låneord fra 1900-tallet. Skriftspråket de bruker er en arabisk variant av det tatarske alfabet, som forsvant i Sovjetunionen i 1930-årene.
Helseatferd

Helseatferd betegner atferd som kan forbedre eller opprettholde helsen. Mangelfull eller dårlig helseatferd kan ofte ha betydning for sykdom og kan ha en tendens til å utvikle seg til såkalte dårlige helsevaner. Innenfor helsepsykologien skiller man ofte mellom helsefremmende atferd og helsereduserende atferd, atferdstyper som virker henholdsvis beskyttende eller skadelig på helse.
Det kan innvendes mot denne definisjonen at den legger vekt på intendert atferd, noe som kan være problematisk. Om et individ for eksempel trener kun for å ta seg bra ut, vil denne fysiske aktiviteten likevel kunne bidra til å forbedre individets helse. Det kan derfor argumenteres for at at objektive konsekvenser bør tas med i en definisjon.